
РЕШЕНИЕ
          № РС-68-23-44

Днес, 23.05.2023г., Комисията за противодействие на корупцията и за отнемане на незаконно придобитото имущество /КПКОНПИ/, в състав: 		

Заместник-председател: Антон Славчев
Член: Антоанета Георгиева – Цонкова
Член: Пламен Йоцов
Член: Силвия Къдрева     

                     			        У С Т А Н О В И:

Производството е по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на Решение за образуване на производство за конфликт на интереси № КИ-28 от 15.02.2023 г. по сигнал с вх. № ЦУ01/С-68/03.02.2023г. на КПКОНПИ. 
Производството е образувано по отношение на Георги *** Холянов – кмет на Община Р.
В сигнала са изложени твърдения, че Георги Холянов е едноличен собственик на капитала на три търговски дружества – „Ц. К.“ ЕООД, ЕИК: ***, „К. Х.“ ЕООД, ЕИК: *** и „К. Х. 2“ ЕООД, ЕИК: ***. От приложено към сигнала Уведомление за инвестиционно предложение към РИОСВ – П. е видно, че Холянов декларира, че в имот с идентификатор 38844.205.83 в К., Стопански двор, застроената площ на сградите е 17 974 кв. м., а в Р., в имот с идентификатор 62004.5.1388.1, застроената площ е 4 538 кв. м. При общо застроена площ от над 22 000 кв. м. е от изключително значение как органът по приходите – кметът на общината, е определил размера на данъчното си задължение като имуществен данък и такса смет. Изложени са съмнения за наличие на конфликт на интереси и умишлено освобождаване на бизнеса от дължими данъци и такси. Нереално занижената стойност на планираните и събирани данъчни задължения влияят и ощетяват Централния бюджет с размера на дофинансирането чрез допълваща и изравнителна субсидия към Бюджета на Община Р.
Към сигнала са приложени като доказателства: писмо с изх. № 311-01-2 от 17.01.2022г. на директора на Агенция за държавна финансова инспекция и Уведомление за инвестиционно предложение от „К. х. 1“ ЕООД до директора на РИОСВ – П. с вх.№ ПД01-600 от 09. 11.2022г.

Във връзка с твърденията в сигнала, Комисията е изискала и събрала писмени доказателства по преписката, както следва: 
С писмо с вх. № ЦУ01-1615#1/22.03.2023г. на КПКОНПИ, заместник-кметът на Община Р. е предоставил клетвен лист, подписан от Георги *** Холянов и Решение № 58-ЧМИ от 04.07.2022г., както и удостоверение за избран кмет на Община Р. № 1 от 04.07.2022г. на Общинска избирателна комисия Р. (ОИК-Р.), Наредба за определяне и администриране на местните такси и цени на услуги на територията на Община Р.
С писмо с изх. № ЦУ01-1615#3 от 31.03.2023г. КПКОНПИ е изискала и получила от председателя на Общински съвет Р. с писмо с вх. № ЦУ01-1615#6 от 17.05.2023г. информация относно липсата на предложения за решения на Общински съвет Р. относно освобождаване от заплащане на местни данъци и такса битови отпадъци. 
С писмо с вх. № ЦУ01-1615#4/10.04.2023г. на КПКОНПИ, заместник-кметът на Община Р. е предоставил заверено копие от Наредба за определяне на размера на местни данъци на територията на Община Р., удостоверение за наличие и липса на задължения с вх. № 6309000102/07.04.2023 г. на Ц. Т. Х.,  удостоверение за наличие и липса на задължения с вх. № 6309000103/07.04.2023г. на ЕТ „Ц.-Ц. Х.“, удостоверение за наличие и липса на задължения с вх. № 6309000104/07.04.2023 г. на С. К. Х., удостоверение за наличие и липса на задължения с вх. № 6309000105 /07.04.2023 г. на „К. – Х.“ ЕООД, удостоверение за наличие и липса на задължения с вх. № 6309000106/07.04.2023 г. на “К. Х. 1“ ЕООД, удостоверение за наличие и липса на задължения с вх. № 6309000107 / 07.04.2023 г. на “К. – Х. 2“ ЕООД, удостоверение за наличие и липса на задължения вх. № 6309000108/ 07.04.2023г. на Георги *** Холянов, заверена справка за имот с идентификатор 62004.5.1388.1 и номер на партида 6309F15893, заверено копие на приходна квитанция серия ББ23,  № 6309003977/16.03.2023г., заверена справка за имот с идентификатор 38844.105.83 и номер на партида 6309F4678, заверени копия на платежно нареждане серия ББ23 с № 6309001602/24.02.2023, 6309001609/24.02.2023г., платежно нареждане серия ББ22 с № 6309004210/27.04.2022, 6309004238/27.04.2022г.
Комисията служебно е направила справки в Търговски регистър и регистър на юридическите лица с нестопанска цел (Търговски регистър/ТРРЮЛНЦ), НБД „Население“, Регистър на лицата, заемащи висши публични длъжности при КПКОНПИ.

В хода на проверката по сигнала Комисията установи следното от фактическа страна:

	Сигналът е подаден, съгласно изискванията на чл. 48, ал. 1 от ЗПКОНПИ.
	Със свое Решение № 58-ЧМИ от 04.07.2022г. Общинска избирателна комисия Р. е обявила за избран за кмет на Община Р., област П. на частични избори за кмет на община, произведени на 03.07.2022г. Георги *** Холянов, съгласно Удостоверение за избран кмет на община № 1 от 04.07.2022г., същият е встъпил в длъжност кмет на Община Р. с полагане на клетва и подписване на клетвен лист на 11.07.2022г. 
	Видно от справки от НБД „Население“ С. К. Х. е съпруга на Георги *** Холянов, а Ц. Т. Х. е негова майка.
	С оглед твърденията в сигнала и направена справка в ТРРЮЛНЦ се установи, че  Костадин Холянов е едноличен собственик на капитала на търговските дружества „Ц. К.“ ЕООД с ЕИК: ***, "К. – Х." ЕООД с ЕИК: ***, „К. Х. 1“ ЕООД с ЕИК: *** и „К. Х. 2“ ЕООД с ЕИК: ***. Същият е бил управител на посочените дружества до 14.07.2022г., когато на негово място е вписана за управител С. К. Х.
	Търговецът ЕТ „Ц. – Ц. Х.“ с ЕИК: *** е заличен като такъв в ТРРЮЛНЦ, считано от 07.10.2021 г.
	С писмо с вх. № ЦУ01-1615#6 от 17.05.2023г. на Общински съвет Р. е удостоверено, че Общински съвет Р. не е взимал решения относно освобождаване от заплащане на местни данъци и такса битови отпадъци за лицата Ц. Т. Х., ЕТ „Ц. – Ц. Х.“ с ЕИК ***, С. К. Х., „К. Х.“ ЕООД с ЕИК ***, „К. Х. - 1“ ЕООД с ЕИК ***, „К. Х. - 2“ ЕООД с ЕИК *** и Георги *** Холянов.
	С писмо с вх. № ЦУ01-1615#4 от 10.04.2023г. заместник-кметът на Община Р. е предоставила:
	- Удостоверение с изх. № 6309000102 от 07.04.2023г., че Ц. Т. Х. няма задължения за местни данъци и такса битови отпадъци към Община Р.;
	- Удостоверение с изх. № 6309000103 от 07.04.2023г., че ЕТ „Ц. – Ц. Х.“ няма задължения за местни данъци и такса битови отпадъци към Община Р.;
	- Удостоверение с изх. № 6309000104 от 07.04.2023г., че С. К. Х. няма задължения за местни данъци и такса битови отпадъци към Община Р.;
	- Удостоверение с изх. № 6309000105 от 07.04.2023г., че „К. Х.“ ЕООД няма задължения за местни данъци и такса битови отпадъци към Община Р.;
	- Удостоверение с изх. № 6309000106 от 07.04.2023г., че „К. Х. 1“ ЕООД няма задължения за местни данъци и такса битови отпадъци към Община Р.;
	- Удостоверение с изх. № 6309000107 от 07.04.2023г., че „К. Х. 2“ ЕООД няма задължения за местни данъци и такса битови отпадъци към Община Р.;
	- Удостоверение с изх. № 6309000108 от 07.04.2023г., че Георги *** Холянов няма задължения за местни данъци и такса битови отпадъци към Община Р.
	С цитираното по-горе писмо заместник-кметът на Община Р. е представил в КПКОНПИ заверена справка за имот с идентификатор 62004.5.1388.1 и партида № 6309F15893, както и заверено копие от Приходна квитанция, серия ББ23 с № 6309003977 от 16.03.2023г. за заплатени данък недвижими имоти и такса битови отпадъци, както и дължими лихви в общ размер на 4 032.71 лв. 
	Със същото писмо са предоставени на КПКОНПИ и заверена справка за имот с идентификатор 38844.105.83 и партида № 6309F4678, заедно с платежно нареждане серия ББ23 с № 6309001602 от 24.02.2023г. за сума в размер на 331.03 лв., платежно нареждане серия ББ22 с № 6309004238 от 27.04.2022г. за сумата от 1514.92 лв., платежно нареждане серия ББ22 с № 6309004210 от 27.04.2022г. за сумата от 331.38 лв. както и платежно нареждане  серия ББ23 с № 6309001609 от 24.02.2023г. за сумата от 1513.29 лв. 
	С писмо с вх. № ЦУ01-1615#1 от 22.03.2023г. на КПКОНПИ заместник-кметът на Община Р. е удостоверил, че в качеството си на кмет на Община Р. Георги *** Холянов не е упражнявал правомощия, не е извършвал действия и не са налични издавани актове, предложения, доклади, одобрения, резолюции във връзка с установяване, обезпечаване, разсрочване, отсрочване, освобождаване и събиране на данък върху недвижимите имоти и такса битови отпадъци по отношение на следните данъчнозадължени лица: Ц. Т. Х., ЕТ „Ц. – Ц. Х.“ с ЕИК ***, С. К. Х., „К. Х.“ ЕООД с ЕИК ***, „К. Х. - 1“ ЕООД с ЕИК ***, „К. Х. - 2“ ЕООД с ЕИК *** и Георги *** Холянов.
		
При така изяснената фактическа обстановка Комисията установи следното от правна страна:	

За да е осъществен конфликт на интереси по смисъла на чл. 52 от ЗПКОНПИ, следва да са налице три кумулативно изискуеми предпоставки: лице, заемащо висша публична длъжност по смисъла на чл. 6, ал. 1 от ЗПКОНПИ, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 53 и чл. 54 от ЗПКОНПИ. Частен е всеки интерес, който води до облага от материален или нематериален характер за лице, заемащо висша публична длъжност или за свързани с него лица, включително всяко поето задължение. Облага е всеки доход в пари или в имущество, включително придобиване на дялове или акции, както и предоставяне, прехвърляне или отказ от права, получаване на привилегия или почести, получаване на стоки или услуги безплатно или на цени, по-ниски от пазарните, помощ, глас, подкрепа или влияние, предимство, получаване или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Като кмет на Община Р. Георги *** Холянов е лице, заемащо висша публична длъжност, по смисъла на чл. 6, ал. 1, т. 32 от ЗПКОНПИ и компетентна да се произнесе относно наличието или липсата на конфликт на интереси по отношение на него е КПКОНПИ. 
Видно от извършена справки в НБД „Население“ между Георги *** Холянов и С. К. Х., като съпрузи и между Георги *** Холянов и Ц. Т. Х. - негова майка, се установи свързаност по смисъла на §1, т. 15, б. „а“ от ДР на ЗПКОНПИ. С оглед твърденията в сигнала и справки в ТРРЮЛНЦ се потвърди свързаност по смисъла на §1, т. 15, б. „б“ от ДР на ЗПКОНПИ между Георги Холянов и „К. Х.“ ЕООД с ЕИК ***, „К. Х. - 1“ ЕООД с ЕИК ***, „К. Х. - 2“ ЕООД с ЕИК *** и ЕТ „Ц. – Ц. Х.“ с ЕИК ***.
На основание чл. 1, ал. 2 от Закона за местните данъци и такси (ЗМДТ), общинският съвет определя с наредба размера на данъците по ЗМДТ при условията, по реда и в границите, определени със същия закон.
С Решение № 828 от 27.08.2019г. Общински съвет Р. е приел Наредба за определяне размера на местните данъци на територията на Община Р. Съгласно чл. 5, ал. 1 от същата наредба установяването, обезпечаването и събирането на местните данъци се извършват от служители на общинската администрация, определени със заповед на кмета на общината по реда на Данъчно-осигурителния процесуален кодекс (ДОПК), като в тези производства служителите на общинската администрация имат правата и задълженията на органи по приходите на основание ал. 2 от същата разпоредба. 
На основание чл. 9 от ЗМДТ Общинският съвет приема наредба за определянето и администрирането на местните такси и цени на услуги. С Решение № 321 по Протокол № 37 от 11.03.2003г., последно изменена и допълнена с Решение № 343 от 29.03.2022г., в сила от 01.04.2022г., Общински съвет Р. е приел Наредба за определяне и администриране на местните такси и цени на услуги на територията на Община Р. Съгласно чл. 7, ал. 5 от същата наредба, установяването, обезпечаването и събирането на местните такси, сред които е и такса за битови отпадъци, се извършва по реда на чл. 4, ал. 1-5 от ЗМДТ. На основание посочените разпоредби от ЗМДТ установяването, обезпечаването и събирането на местните данъци се извършват от служители на общинската администрация по реда на ДОПК, като служителите на общинската администрация имат правата и задълженията на органи по приходите, а в производствата по обезпечаване на данъчни задължения - на публични изпълнители.
С писмо с вх. № ЦУ01-1615#1 от 22.03.2023г. на КПКОНПИ от заместник-кмета на Община Р. е удостоверено, че в качеството си на кмет на Община Р. Георги *** Холянов не е упражнявал правомощия, не е извършвал действия и не са налични издавани актове, предложения, доклади, одобрения, резолюции във връзка с установяване, обезпечаване, разсрочване, отсрочване, освобождаване и събиране на данък върху недвижимите имоти и такса битови отпадъци по отношение на следните данъчнозадължени лица: Ц. Т. Х., ЕТ „Ц. – Ц. Х.“ с ЕИК ***, С. К. Х., „К. Х.“ ЕООД с ЕИК ***, „К. Х. - 1“ ЕООД с ЕИК ***, „К. Х. - 2“ ЕООД с ЕИК *** и Георги *** Холянов.
Видно от писмо с вх. № ЦУ01-1615#6 от 17.05.2023г. на КПКОНПИ от Общински съвет Р., Общински съвет Р. не е взимал решения относно освобождаване от заплащане на местни данъци и такса битови отпадъци по отношение на Ц. Т. Х., ЕТ „Ц. – Ц. Х.“ с ЕИК ***, С. К. Х., „К. Х.“ ЕООД с ЕИК ***, „К. Х. - 1“ ЕООД с ЕИК ***, „К. Х. - 2“ ЕООД с ЕИК *** и Георги *** Холянов.
С оглед на горното, може да бъде направен обоснован извод, че не са налице упражнени правомощия по служба от Георги Холянов, в качеството му на кмет на Община Р. и лице, заемащо висша публична длъжност по чл. 6, ал. 1, т. 32 от ЗПКОНПИ във връзка с установяване, обезпечаване, разсрочване, отсрочване, освобождаване и събиране на данък върху недвижимите имоти и такса битови отпадъци в негов или в частен интерес на свързаните с него лица по §1, т. 15 от ДР на ЗПКОНПИ – Ц. Т. Х., ЕТ „Ц. – Ц. Х.“ с ЕИК ***, С. К. Х., „К. Х.“ ЕООД с ЕИК ***, „К. Х. - 1“ ЕООД с ЕИК ***, „К. Х. - 2“ ЕООД с ЕИК ***.
В потвърждение на горния извод е и обстоятелството, че видно от Удостоверения с изх. № 6309000102 от 07.04.2023г., № 6309000103 от 07.04.2023г., № 6309000104 от 07.04.2023г., № 6309000105 от 07.04.2023г., № 6309000106 от 07.04.2023г., № 6309000107 от 07.04.2023г. и № 6309000108 от 07.04.2023г. Ц. Т. Х., ЕТ „Ц. – Ц. Х.“, С. К. Х.,  „К. Х.“ ЕООД, „К. Х. 1“ ЕООД „К. Х. 2“ ЕООД, както и Георги *** Холянов нямат задължения за местни данъци и такса битови отпадъци към Община Р. В допълнение, видно от представените платежни нареждания с № 6309003977 от 16.03.2023г.,  № 6309001602 от 24.02.2023г., № 6309004238 от 27.04.2022г.,  № 6309004210 от 27.04.2022г. и с № 6309001609 от 24.02.2023г. за имоти с идентификатор 62004.5.1388.1 и идентификатор 38844.105.83, посочени в сигнала, са заплащани местни данъци, такса битови отпадъци и дължими лихви за тях на Община Р.	
От изложеното следва, че в конкретния случай е налице само една от предпоставките за конфликт на интереси по отношение на Георги Холянов, в качеството му на кмет на Община Р. – лице, заемащо висша публична длъжност. Не са налице обаче другите две предпоставки – упражнени от лицето правомощия по служба и наличието на частен интерес. Липсата на който и да е елемент от понятието „конфликт на интереси“ обуславя извод за невъзможност за нарушаване на разпоредбите, които представляват негова проявна форма и за липсата на конфликт на интереси по смисъла на чл. 52 от ЗПКОНПИ. Липсата на упражнени правомощия по служба, както и на частен интерес на лицето, заемащо висша публична длъжност или на свързано с него лице при упражняването на правомощията или задълженията му по служба по конкретен повод, изключва наличието на нарушение на разпоредбите на Глава Осма, Раздел II от ЗПКОНПИ, съответно и възможността за възникване на конфликт на интереси.
Предвид изложеното, на основание чл. 74, ал. 1 и ал. 2 от ЗПКОНПИ, Комисията за противодействие на корупцията и за отнемане на незаконно придобитото имущество, 


РЕШИ:

НЕ УСТАНОВЯВА конфликт на интереси по отношение на Георги *** Холянов, ЕГН ***, в качеството му на кмет на Община Р. и в това му качество лице, заемащо висша публична длъжност по смисъла на чл. 6, ал. 1, т. 32 от ЗПКОНПИ, поради липса на упражнени правомощия по служба във връзка с установяване, обезпечаване, разсрочване, отсрочване, освобождаване и събиране на данък върху недвижимите имоти и такса битови отпадъци в свой частен интерес или такъв на свързаните с него лица Ц. Т. Х., ЕТ „Ц. – Ц. Х.“ с ЕИК ***, С. К. Х., „К. Х.“ ЕООД с ЕИК ***, „К. Х. - 1“ ЕООД с ЕИК ***, „К. Х. - 2“ ЕООД с ЕИК ***.

Препис от Решението да се изпрати на Окръжна прокуратура П., с оглед преценка за реализиране на правомощията ѝ по чл. 76, ал. 2 от ЗПКОНПИ. 
	
	          
              КОМИСИЯ:  
                        
      ЗАМЕСТНИК - ПРЕДСЕДАТЕЛ:…/п/…………….../АНТОН СЛАВЧЕВ/
                  
      ЧЛЕН:…………………………………/п/.…….../АНТОАНЕТА ЦОНКОВА/
      
      ЧЛЕН:…………………...……………./п/....……………./ПЛАМЕН ЙОЦОВ/

                  ЧЛЕН:…………………………………/п/....................../СИЛВИЯ КЪДРЕВА/

